PJW บวก 4% เตรียมรุกตลาดเครื่องมือแพทย์เต็มสูบ Q2 ปักธงรายได้ปีนี้โต 10%
PJW บวก 4% เตรียมรุกตลาดเครื่องมือแพทย์เต็มสูบ Q2 ปักธงรายได้ปีนี้โต 10% ทุ่มงบ 200 ลบ. เดินหน้าขยายธุรกิจ โบรกแนะซื้อเป้า 6 บาท
PJW บวก 4% เตรียมรุกตลาดเครื่องมือแพทย์เต็มสูบ Q2 ปักธงรายได้ปีนี้โต 10% ทุ่มงบ 200 ลบ. เดินหน้าขยายธุรกิจ โบรกแนะซื้อเป้า 6 บาท
21 มี.ค. 2565

ผู้สื่อข่าวรายงานว่า วันนี้(21 มี.ค.2565) ราคาหุ้น บริษัท ปัญจวัฒนาพลาสติก จำกัด (มหาชน)​ หรือ  PJW ณ เวลา 15:27 น. อยู่ที่ระดับ 4.80 บาท บวก 0.20 บาท หรือ 4.35% สูงสุดที่ระดับ 4.84 บาท ต่ำสุดที่ระดับ 4.60 บาท ด้วยมูลค่าการซื้อขาย 56.52 ล้านบาท

โดยก่อนหน้านี้ (9 มี.ค.65) นายวิวรรธน์  เหมมณฑารพ ประธานกรรมการบริหาร  PJW เปิดเผยว่า ปัจจุบันความคืบหน้าการนำเข้าผลิตภัณฑ์​ทางการแพทย์ไซริงค์จากประเทศจีน ภายใต้บริษัท พีเจ เมดิคอล จำกัด (PJM) ​บริษัท​ย่อยที่ถือหุ้น 100% เป็นผู้ประกอบการธุรกิจด้านนวัตกรรม​กลุ่มการแพทย์ (Medical) เครื่องมือทางการแพทย์จากพลาสติกใช้แล้วทิ้ง ปัจจุบันยังคงล่าช้าไปหนึ่งไตรมาส และคาดว่าจะนำเข้าได้ภายในไตรมาส 2/2565
ขณะเดียวกัน บริษัทยังคงมีผลิตภัณฑ์​อื่น ๆ ที่ทำการตลาดอย่างต่อเนื่อง  และในอนาคตจะมีการเพิ่มผลิตภัณฑ์​ที่เป็นนวัตกรรม​หรือเทคโนโลยี​ขั้นสูงเข้ามาเสริมพอร์ตต่อเนื่องภายในระยะ 2-3 ปีนับจากนี้ โดยจะเข้ามามีบทบาทอย่างมากในการชดเชยรายได้ส่วนของบรรจุภัณฑ์น้ำมันเครื่อง หากในช่วงปี 2571-2575 อุตสาหกรรม​น้ำมันหล่อลื่น หรือน้ำมันเครื่องซบเซาจากการก้าวสู่ยุคยานยนต์​ไฟฟ้า (EV) ​มากขึ้น
นอกจากนี้ บริษัทมั่นใจว่าธุรกิจ​ซักอบรีด ภายใต้บริษัทย่อย มาสเตอร์ ลอนดรี้ จำกัด บริษัทย่อยที่ถือหุ้น 99.99% จะได้รับผลบวกต่อเนื่องจากการฟื้นตัวของอุตสาหกรรมการท่องเที่ยว แม้ว่าปัจจุบัน​ส่วนใหญ่จะยังคงเป็นฐานลูกค้าโรงพยาบาลกว่า 80% จากก่อนเกิดโควิด-19 ที่มีฐานลูกค้าโรงแรม 50% และโรงพยาบาล 50% นอกจากนี้ยังมีอัพไซด์​ในกลุ่มลูกค้ารีเทลเพิ่มเติมด้วย โดยแผนงานในปีนี้บริษัทจะมีการปรับโครงสร้างธุรกิจ คาดว่าจะเริ่มมีกำไรในปี 2566 เนื่องจากราคาที่ได้มาค่อนข้างต่ำ และมีผลตอบแทนจากการลงทุน (IRR)​ถึง 15%
ส่วนแนวโน้มผลการดำเนินงานในไตรมาส 1/2565 อยู่ระหว่างการประเมิน โดยต้นทุนวัตถุดิบที่​สูงขึ้นยังจะไม่ได้รับผลกระทบในระยะสั้น เนื่องจากลูกค้ามีการจองราคาล่วงหน้า 1 เดือน แต่สิ่งที่น่ากังกล คือ ยอดขาย หรือยอดซื้อในตลาดโดยรวมประเทศไทย และต่างประเทศว่าจะมีความต้องการ (ดีมานด์)​ ทั้งบรรจุภัณฑ์​ต่าง ๆ ยานยนต์ และผลิตภัณฑ์​มวลรวม (GDP)​ จะมีการหดตัว หรือขายตัวมากน้อยเพียงใด
นายวิวรรธน์ กล่าวต่อว่า ในปี 2565 บริษัทยังคงเป้าหมายจะมีรายได้รวมเติบโต 8-10% จากปี 2564 ที่มีรายได้รวม 3,087 ล้านบาท  เนื่องจากคำสั่งซื้อ (Order)​ ทุกไลน์ผลิตยังมีเข้ามาอย่างต่อเนื่อง ซึ่งส่วนใหญ่เป็นสัญญาระยะยาว มองว่าไลน์ผลิตในส่วนของยานยนต์จะขยายตัว 12% สูงกว่าอุตสาหกรรม​ยานยนต์ที่จะขยายตัว10% หลังมีออเดอร์คงค้างจากปี 2564 และสมองกล (ซิปเซ็ต) ​ดีขึ้นแล้ว ส่วนไลน์ผลิตบรรจุภัณฑ์​อื่น ๆ และบรรจุภัณฑ์​น้ำมันเครื่องจะขยายตัว 5-10%
ทั้งนี้ บริษัท​ตั้งงบลงทุนไว้ 200 ล้านบาท เพื่อสร้างอาคารสำนักงานใหม่ในสมุทรสาคร​ การสร้างโรงงานเพิ่มเติม และการปรับปรุงเครื่องจักร เพื่อรองรับผลิตภัณฑ์​ใหม่ และลูกค้าใหม่ รวมถึงในส่วนของไลน์ยานยนต์ ด้านการเข้าควบรวม หรือซื้อกิจการ (M&amp;A) ยังคงศึกษา และแสวงหาโอกาสในการสร้างการเติบโตแบบก้าวกระโดดในธุรกิจ​ที่เกี่ยวข้อง หรือธุรกิจ​ที่มีความสามารถในการแข่งขันได้ดี เพื่อสร้างฐานรายได้จากธุรกิจอื่น ๆ ภายในปี 2570 ขึ้นมาเทียบเท่าธุรกิจน้ำมันเครื่องที่มีสัดส่วน 50% หรือประมาณ 1,500 ล้านบาท จากรายได้รวมปี 2564
บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (21 ก.พ. 2565) ว่า บริษัท ปัญจวัฒนาพลาสติก จำกัด (มหาชน) หรือ PJW สำหรับแนวโน้มปี 2565 จะยังเติบโตต่อและเป็นปีแรกที่เริ่มเห็นพัฒนาการของบริษัทฯ ในการขยายการลงทุนสู่ New S-curve ใหม่ๆ เช่น การจำหน่ายไซริงค์และผลิตภัณฑ์พลาสติกที่ใช้ในทางการแพทย์อื่นๆ ธุรกิจ Master Laundry และความชัดเจนในการขยายสู่ตลาด EV ขณะที่การลงทุนในอดีต ได้แก่ โรงงานพ่นสีในไทยและโรงงานบรรจุภัณฑ์พลาสติกน้ำมันหล่อลื่นในจีน จะไม่ฉุดรั้งกำไร ทางฝ่ายวิจัยยังคงคาดกำไรปี 2565-2567 เติบโตเฉลี่ย 15.40% CAGR คงราคาเป้าหมาย 6.00 บาท อิงค่า PE ที่ 17 เท่า, ค่า PEG ที่ 1.1 หาก PJW W1 ใช้สิทธิครบจานวน ราคาเป้าหมายจะ dilute เป็น 4.50 บาท คงคำแนะนำ “ซื้อ”